Slnko v sieti (cena)

Slnko v sieti je filmové ocenenie, ktoré od roku 2004 udeľuje Slovenská filmová a televízna akadémia (SFTA) za najlepšie filmové diela a tvorivé počiny v oblasti domácej kinematografie. Vzhľadom na obmedzený počet každoročne produkovaných snímok v našom filmovom priemysle, boli ceny spočiatku udeľované bienálne, každý druhý rok. 

Pri príležitosti nultého ročníku, ktorý bol v roku 2004 spojený s poctou Jurajovi Herzovi, bola udelená iba čestná trofej. Ceny v súťažných kategóriách sa odovzdávajú od roku 2006.

História

Soška 
Cena je pomenovaná podľa rovnomenného názvu jedného z filmov tzv. Československej novej vlny z roku 1962. Podľa slov zástupcov SFTA, dielo filmového režiséra Štefana Uhera má totiž ojedinelé postavenie v slovenskej kinematografii. Autorom výtvarného riešenia plastiky je umelecký sklár Oliver Leššo.

Ceremónie 
Odhliadnuc od dvojročnej periodicity úvodných ročníkov, ceremónie ako také menili neraz svoje miesto, dátum konania, aj čas ich prípadného televízneho prenosu. Stabilizoval sa akurát mesiac odovzdávania cien (apríl), TV inštitúcia pre zabezpečenie audiovizuálneho záznamu (RTVS), výhradný okruh zmluvnej TV stanice (Jednotka) a presný čas slotu. Miesto konania ceremoniálu či konkrétny deň v týždni pretrvávajú variabilne.

Z komerčného hľadiska, uskutočnené prenosy z eventu nepatria medzi divácky atraktívne; ich TV výkony sa tak radia medzi podpriemerné — cca 174 tisíc divákov na ročník. Najväčší ohlas zožal druhý oficiálny ceremoniál (2008) z dvoch v zázname, alebo presnejšie ten prvý uvedený na verejnoprávnej Jednotke i v neskoršom „prime time“. Následne organizované galavečery, odvysielané už formou priamych prenosov, evidovali výrazné medziročné poklesy v sledovanosti. Výkony oboch ceremónií vysielaných na minoritnej Dvojke, patria i medzi tie najslabšie.

Kategórie 
Najviac štatutárnych ocenení rozdali akademici v rokoch 2010 až 2014, kedy sa ich súčet v jednotlivých ročníkoch – vyhlasovaných vtedy ešte bienálne – ustálil na osemnásť na ceremóniu. Zahŕňajúc i tie špeciálne, v roku 2010 uvedený počet navýšila aj jedna rentabilná cena, a to Objav roka. Po zmene štatútu na každoročne organizovanú súťaž zaznamenala táto v roku 2016 najprv ich dočasný úbytok, o rok neskôr už opätovný nárast; okrem iných o jednu divácku ako Najobľúbenejší film či dokument. 

Z hľadiska formy a konceptu, u kategórie vyhradenej Výtvarným počinom, zápasili akademici s konštantnými problémami jej jednoznačného vymedzenia. Počas prvých dvoch ročníkov SFTA oceňovala príslušných tvorcov bez ďalšieho rozlišovania (2006 – 2008), v nasledujúcich troch už pre kostymérov vyčlenila samostatnú kategóriu (2010 – 2014), aby túto neskôr príležitostne zlúčila s umeleckými maskérmi (2016). Následkom toho boli zástupci výtvarného umenia oceňovaní nad rámec jedinej kategórie. Počnúc siedmym ceremoniálom (2017) sú ich nominácie už nezávislé. 

U hereckých kategórií došlo k bezprecedentnej situácii v r. 2019, kedy akadémia udelila dvom umelcom, stvárňujúcich v rovnakom diele odlišné filmové postavy, tzv. kolektívnu cenu, hoci oficiálny štatút súťaže takúto alternatívu pôvodne povoľoval len výhradne za autorské, resp. ostatné tvorivé výkony.

Aktuálne 
 Hlavné
 Hraný film 
 Dokumentárny film
 Animovaný film v r. 2017 neudelená
 Réžia
 Scenár
 Kamera
 Strih
 Zvuk
 Hudba
 Kostýmy pôvodne udeľovaná v rámci výtvarných počinov
 Masky pôvodne udeľovaná v rámci výtvarných počinov
 Herec
 Herečka

 Vedľajšie
 Vedľajší herec udeľovaná nepravidelne
 Vedľajšia herečka udeľovaná nepravidelne

 Špeciálne
 Sieň slávy cena pocty SFTA
 Najobľúbenejší film cena divákov

Pozastavené 
 Hlavné
 Zahraničný film udeľovaná do r. 2014
 Krátky film udeľovaná v r. 2010 – 2014
 Výtvarný počin udeľovaná do r. 2014 
 Kostýmy/masky udeľovaná v r. 2016
 Architektúra – scénografia pôvodne udeľovaná v rámci výtvarných počinov, samostatne v r. 2016 – 2020

 Špeciálne
 Objav roka udeľovaná v r. 2008 – 2010 formou finančnej prémie

Superlatívy 

Najúspešnejším hraným filmom v doterajšej histórii odovzdávania cien Slnko v sieti, je komediálna dráma Juraja Nvotu s názvom Muzika (2007), a to s celkovým ziskom 9 výhier. Nasleduje ju životopisná snímka Masaryk (2016) v réžii Juliusa Ševčíka, táto ovenčená 8-mimi trofejami. Medzi dokumentárnymi počinmi vedú 5-násobne ocenené Slepé lásky (2008) Juraja Lehotského; v ostatných žánroch sa žiadnemu dielu nepodarilo obhájiť prípadne početné nominácie.

Poznámky

Referencie

Iné projekty

Externé odkazy 
 Slnko v sieti (historický web) 
 Slnko v sieti (aktuálne stránky)

 
Filmové ocenenia
Slovenské ocenenia
Kinematografia na Slovensku